b'\n_START_ARTICLE_\nBitka na Kosovskem polju\n_START_SECTION_\nOzadje bitke\n_START_PARAGRAPH_\nPo bitki na Marici 26. septembra 1371 (nekateri viri navajajo tudi letnici 1363 in 1367), Turki niso nadaljevali z osvajanjem Balkana, temve\xc4\x8d so raje utrdili svoje polo\xc5\xbeaje in oja\xc4\x8dali svoj vpliv na zasedenih podro\xc4\x8djih, da bi la\xc5\xbee nadaljevali na\xc4\x8drtovana osvajanja in vdor v Evropo._NEWLINE_Turki so se zavedali mo\xc5\xbenosti nastanka mo\xc4\x8dne kr\xc5\xa1\xc4\x8danske koalicije (kar se je zgodilo tudi v prej\xc5\xa1njih bitkah), v primeru takoj\xc5\xa1njega vdora na Balkan, za kar niso imeli zadosti mo\xc4\x8di, temve\xc4\x8d so raje utrdili svoj vpliv in polo\xc5\xbeaje v Trakiji. Zato tudi niso prevzeli oblasti v Vuka\xc5\xa1inovi kne\xc5\xbeevini, takratni srbski ju\xc5\xbeni pokrajini Makedoniji, temve\xc4\x8d so pustili na oblasti ustoli\xc4\x8denega kneza Marka Mrnjav\xc4\x8devi\xc4\x87a, bolj poznanega pod imenom Kraljevi\xc4\x8d Marko, sina kneza Vuka\xc5\xa1ina Mrnjav\xc4\x8devi\xc4\x87a, pora\xc5\xbeenega v bitki na Marici. Ta je imel sede\xc5\xbe na gradu v Prilepu. V severnem delu Vuka\xc5\xa1inove kne\xc5\xbeevine so pustili na oblasti Markovega brata Andrija\xc5\xa1a._NEWLINE_Oba Vuka\xc5\xa1inova sinova sta se za oblast borila proti takratnim srbskim veljakom, ki so po Vuka\xc5\xa1inovi smrti posku\xc5\xa1ali prevzeti njune posesti. Tako so Bal\xc5\xa1i\xc4\x87i prevzeli Prizren, Vuk Brankovi\xc4\x87 pa Skopje. Tur\xc5\xa1ko oblast so priznali tudi drugi srbski veljaki na teh prostorih: brata Jovan Draga\xc5\xa1 in Konstantin Draga\xc5\xa1 Dejanovi\xc4\x87 ter Toma Preljubovi\xc4\x87, ki je vladal v Epirju._NEWLINE_Vsi ti notranji spopadi so pomagali Turkom, da so la\xc5\xbee utrdili svojo oblast in vpliv nad temi podro\xc4\x8dji, v osemdesetih letih 14. stoletja pa so za\xc4\x8deli z manj\xc5\xa1imi roparskimi in izvidni\xc5\xa1kimi vpadi v ostale dele Balkana in v Albanijo. Ko se je s posredovanjem zahodnih evropskih plemi\xc5\xa1kih dru\xc5\xbein in kraljevin situacija v Albaniji umirila, so se Turki ponovno obrnili proti Srbiji. Zasedli so Ni\xc5\xa1, utrpeli so pa tudi nekaj manj\xc5\xa1ih porazov. Sultan Murat I. se je zato za\xc4\x8del pripravljati na obra\xc4\x8dun s Srbijo, prvim neposrednim tekmecem na tem podro\xc4\x8dju. _NEWLINE_Tur\xc5\xa1ke priprave leta 1389 niso ostale neopa\xc5\xbeene. Knez Lazar Hrebeljanovi\xc4\x87, ki je utrdil svojo oblast v Kru\xc5\xa1evcu, se je zato posku\xc5\xa1al povezati s takratno Bosno in Bolgarijo za skupni nastop proti Turkom,  pri navezovanju stikov z ogrskim kraljem Sigismundom Luksembur\xc5\xa1kim pa je naletel na te\xc5\xbeave. Med vladarjema je pri\xc5\xa1lo do trenj, ker je Lazar v preteklosti pristal postati vazal ogrskega kralja, potem pa je v navezi z bosanskim kraljem Tvrtkom I. podprl ogrske nasprotnike. Kasneje je Lazar ogrskemu kralju zopet ponudil svoje vazalstvo. Kralj je vazalstvo sprejel, do uradnega sprejema pa zaradi bitke na Kosovskem polju in Lazarjeve smrti ni pri\xc5\xa1lo.\n_START_SECTION_\nPriprave na bitko\n_START_PARAGRAPH_\nDolge priprave obeh strani na bitko, so nakazovale pomembnost dogodka. Pomembnost je nakazovala tudi prisotnost obeh vladarjev. Murat je s seboj pripeljal tudi svoja dva sinova Bajazida in Jakuba._NEWLINE_Na Vidovdan sta se vojski sre\xc4\x8dali na Kosovskem polju. _NEWLINE_Po nekaterih podatkih je na srbski strani center vodil sam knez Lazar, desno krilo Vuk Brankovi\xc4\x87, levo krilo pa Bosanci pod vodstvom humskega vojvode Vlatka Vukovi\xc4\x87a, zmagovalca bitke pri Bile\xc4\x87i. Na bosanski strani se je  bojeval tudi oddelek hrva\xc5\xa1kih kri\xc5\xbearjev Malte\xc5\xa1kega vite\xc5\xa1kega reda pod poveljstvom vranskega priorja Ivana Pali\xc5\xbene. _NEWLINE_Srbi so v ospredje postavili te\xc5\xbeko konjenico, na krila pa lokostrelce na konjih. V ozadju je bila razna pehota._NEWLINE_Srbski strani se niso pridru\xc5\xbeili le srbski plemi\xc4\x8di iz ju\xc5\xbene Makedonije, ki so bili vazali tur\xc5\xa1kega sultana. Le-ti so se v glavnem pridru\xc5\xbeili tur\xc5\xa1ki vojski, v kateri so bili poleg Turkov, tudi Grki in drugi vazalski narodi. Konstantin Dejanovi\xc4\x87, srbski plemi\xc4\x8d in tur\xc5\xa1ki vazal, je celo gostil tur\xc5\xa1ko vojsko pri prehodu \xc4\x8dez njegovo ozemlje._NEWLINE_V tur\xc5\xa1ki vojski je centru poveljeval sam Murat, desnemu krilu Bajazid, levemu pa Jakub. Pred tur\xc5\xa1kimi krili je bilo razporejenih okoli 1000 lokostrelcev, za njimi pa azabi (lahka pehota) in akinci (elitna lahka konjenica). V centru so bili v ospredju jani\xc4\x8darji, za njimi pa Murat, obkro\xc5\xbeen s svojo osebno konjenico.\n_START_SECTION_\nUmor Murata in legende\n_START_PARAGRAPH_\nTudi o tem dogodku kro\xc5\xbei cela vrsta legend._NEWLINE_Za najpomembnej\xc5\xa1i izvor velja Konstantin Filozof, ki je \xc5\xbeivel v \xc4\x8dasu bitke (\xc4\x8deprav je bil zelo mlad v tistem \xc4\x8dasu, 1380 \xe2\x80\x93 po 1431). Njegovi zapisi govorijo o tem, kako so nekega srbskega plemi\xc4\x8da, zavistne\xc5\xbei zato\xc5\xbeili Lazarju, da ga bo izdal. Da bi dokazal svojo lojalnost (pozneje je bilo dopisano v spise ime plemi\xc4\x8da - Milo\xc5\xa1), se je plemi\xc4\x8d med bitko pretvarjal, da se bo predal. Ko so ga pripeljali pred Murata, je \'Milo\xc5\xa1\' izvlekel me\xc4\x8d in zabodel Murata. Turki naj bi ga razjarjeni, takoj sesekali na ko\xc5\xa1\xc4\x8dke._NEWLINE_Jefimijina Pohvala knezu Lazaru, napisana v za\xc4\x8detku 15. stoletja, govori, da je Murat umrl po bitki._NEWLINE_Gerasimov letopis (Gerasim, je bil brat Vuka Brankovi\xc4\x87a), pripoveduje, kako je Milo\xc5\xa1 s kopjem prebodel Murata._NEWLINE_Srbska narodna legenda pravi, da je Milo\xc5\xa1 Murata ubil pred bitko. Skrivaj naj bi se splazil v Muratov \xc5\xa1otor in ga ubil._NEWLINE_Zopet ena verzija govori o tem, da Milo\xc5\xa1, umora ni izvedel sam. Neko pismo bosanskega kralja Tvrtka govori o dvanajstih plemi\xc4\x8dih, kot o zarotnikih. Neka narodna pesem pa o dveh njegovih polbratih, Milanu Toplici in Ivanu Kosan\xc4\x8di\xc4\x87u, dveh zgodovinsko popolnoma neznanih osebnostih._NEWLINE_Niti o Milo\xc5\xa1u, v zgodovini ne obstajajo sigurni podatki. Po podatkih, ki so jih vnesli v spise v drugi polovici 15. stoletja, naj bi bil njegov priimek Kobilovi\xc4\x87 ali Kobili\xc4\x87, ki se v 18. stoletju spremeni v Obili\xc4\x87._NEWLINE_Tur\xc5\xa1ki izvori govorijo o tem, kako je Murat umrl po bitki ali pa malo pred njenim koncem, ko je bila tur\xc5\xa1ka zmaga \xc5\xbee odlo\xc4\x8dena. Govorijo o skritem srbskem zarotniku ali pa o ranjenem srbskem borcu, ki naj bi ga s prevaro ubil, ko je opazoval zaklju\xc4\x8dne faze bitke.\n_START_SECTION_\nPosledice in pomote\n_START_PARAGRAPH_\n\xc5\xbde smrt obeh vladarjev prisotnih na bojnem polju je nekaj posebnega za zgodovino (\xc5\xa1e posebno smrt tur\xc5\xa1kega Sultana, edinega umrlega na bojnem polju v vsej tur\xc5\xa1ki zgodovini)._NEWLINE_Bajazit ni niti ostal na Balkanu, da popolnoma izkoristi zmago. Po eni strani je to popolnoma razumljivo, saj je moral utrditi svoj polo\xc5\xbeaj, na novo pridobljenem prestolu. Prav tako, je bila tur\xc5\xa1ka zmaga, prava "Pirova zmaga", saj je bila tur\xc5\xa1ka vojska, udele\xc5\xbeena v bitki, skoraj popolnoma uni\xc4\x8dena. Zato se predvideva, da je bila popolna tur\xc5\xa1ka zmaga vpra\xc5\xa1ljiva. Edina prednost tur\xc5\xa1ke, je bila, da je imela mo\xc5\xbenost poslati na podro\xc4\x8dje Balkana, nove enote iz drugih delov cesarstva, medtem, ko je bila vojna mo\xc4\x8d Srbije popolnoma uni\xc4\x8dena. _NEWLINE_Srbija je bila brez vojske in vladarja popolnoma obglavljena; na prestolu je ostala Kraljica, z nedoraslimi sinovi. Srbski prestol je takoj zasedel najstarej\xc5\xa1i Lazarjev sin, Stefan Lazarevi\xc4\x87, ki je, zavedajo\xc4\x8d se svoje nemo\xc4\x8di, potem Srbijo povedel v tur\xc5\xa1ko vazalstvo, obenem pa, po drugi strani \xc5\xa1e v mad\xc5\xbearsko vazalstvo._NEWLINE_Bajazit I, si je kot novi Sultan, takoj vzel za \xc5\xbeeno Lazarjevo h\xc4\x8der, Olivero Despino, in si tako utrdil polo\xc5\xbeaj v ve\xc4\x8djem delu Srbije. Srbija je kot vazal pristala na pla\xc4\x8devanje davkov in voja\xc5\xa1ko sodelovanje v bodo\xc4\x8dih tur\xc5\xa1kih vojnih pohodih. Tako so se Srbi borili na tur\xc5\xa1ki strani, \xc5\xbee leta 1402 v bitki pri Angori (dana\xc5\xa1nja Ankara), proti Timurlenkovim Mongolom. Turki so dokon\xc4\x8dno zasedli celotno Srbijo \xc5\xa1ele leta 1459, po dveh manj\xc5\xa1ih bitkah._NEWLINE_Tudi novice o zidu bitke so si bile nasprotujo\xc4\x8de. Bosanski kralj je po prejemu Vukovi\xc4\x87evih vesti obvestil svoje prijatelje o zmagi in zanjo tudi dobival pohvale. Tudi v dobro obve\xc5\xa1\xc4\x8denih krogih Bene\xc5\xa1ke republike, se je o porazu na Kosovem polju, izvedelo \xc5\xa1ele konec julija 1389. Prve vesti so bile zelo zavajajo\xc4\x8de. V kr\xc5\xa1\xc4\x8danski Evropi so se \xc5\xa1irile novice o zmagi, na tur\xc5\xa1ki strani pa se je govorilo o veliki tur\xc5\xa1ki zmagi._NEWLINE_Ko se je v Evropi kon\xc4\x8dno izvedelo o dejanskem stanju in izidu bitke, so se za\xc4\x8dela nekatera evropska kraljestva pripravljati na ponovni obra\xc4\x8dun s Tur\xc4\x8dijo. Ker pa s tur\xc5\xa1ke strani ni bilo nobenih nadaljnjih gro\xc5\xbeenj, je napetost nekoliko popustila. Tudi Tur\xc4\x8dijo je bitka zelo prizadela. \xc4\x8ceprav so nadomestili izgubljeno vojsko, je bila stvar zamudna, kar pa jih je upo\xc4\x8dasnilo v njihovem napredovanju v Evropo. Tako je bitka znatno upo\xc4\x8dasnila tur\xc5\xa1ko napredovanje, ni ga pa zaustavila, kot se v zadnjih \xc4\x8dasih govori v srbskih krogih._NEWLINE_Kraj, kjer je bil Sultan Murat I zaboden, je danes ovekove\xc4\x8den s spomenikom Muratovo turbe. Na mestu Kosovske bitke pa je danes postavljen spomenik padlim srbskim junakom.'